b'\n_START_ARTICLE_\nVaraner\n_START_SECTION_\nKropsbygning og levevis\n_START_PARAGRAPH_\nTotall\xc3\xa6gden varierer fra 25 cm hos Varanus brevicauda til 3,1 m hos komodovaranen. Hos de fleste arter udg\xc3\xb8r halen en stor del af totall\xc3\xa6ngden. Hovedet er lille med sm\xc3\xa5 \xc3\xb8jne, mens nakken og kroppen er kraftige. Lemmene er st\xc3\xa6rke, og har fem t\xc3\xa6er med krumme kl\xc3\xb8er. Den kraftigt byggede hale kan ikke afkastes. Der er ni nakkehvirvler, hvor de fleste andre \xc3\xb8gler har otte. Skindet er l\xc3\xb8st, og har sm\xc3\xa5 sk\xc3\xa6l. Tungen er lang og dybt kl\xc3\xb8ftet som hos slanger og overf\xc3\xb8rer duft til Jacobsons organ. Lugtesansen er vigtigere end synet for at finde bytte._NEWLINE_Lungerne og hjertet er mere effektive end hos andre \xc3\xb8gler. Hvis man ser bort fra de akvatiske arter, s\xc3\xa5 har anaerob respiration ikke s\xc3\xa5 stor betydning som hos andre slanger og \xc3\xb8gler, og blodet indeholder lidt m\xc3\xa6lkesyre. Det antages ogs\xc3\xa5, at varaner er mere intelligente end andre \xc3\xb8gler, og det er p\xc3\xa5vist, at de kan t\xc3\xa6lle til seks._NEWLINE_I parringstiden k\xc3\xa6mper hannerne mod hinanden. Hos de store arter rejser de sig p\xc3\xa5 to ben og udk\xc3\xa6mper brydekampe. Alle arter l\xc3\xa6gger \xc3\xa6g. Nogle placerer \xc3\xa6ggene i termitboer, andre graver dem ned i jorden._NEWLINE_Som regel bev\xc3\xa6ger varaner sig p\xc3\xa5 alle fire ben, men de kan ogs\xc3\xa5 rejse sig p\xc3\xa5 to ben, for at l\xc3\xb8be hurtigere, eller for at f\xc3\xa5 bedre oversigt. Mange arter klatrer i tr\xc3\xa6er, og de fleste er gode sv\xc3\xb8mmere. Nogle arter er delvis akvatiske, og drives frem i vandet af halen som er fladklemt fra siden. Alle varaner er stort set dagaktive. N\xc3\xa5r en varan f\xc3\xb8ler sig truet, sl\xc3\xa5r den med halen, oppuster struben, hv\xc3\xa6ser h\xc3\xb8jt, og vender siden til samtidig med at kroppen presses sammen._NEWLINE_Varaner er rovdyr, men nogle tr\xc3\xa6levende arter spiser ogs\xc3\xa5 frugt. Sm\xc3\xa5 varaner fanger hvirvell\xc3\xb8se dyr som insekter, bl\xc3\xb8ddyr og krebsdyr, mens st\xc3\xb8rre individer tager forskellige hvirveldyr. Komodovaranen jager til og med  svin og hjorte, og mange af de store arter tager \xc3\xa5dsler. Kannibalisme er heller ikke us\xc3\xa6dvanligt. Sm\xc3\xa5 byttedyr bliver slugt hele. St\xc3\xb8rre bytte rives i stykker med t\xc3\xa6nderne, mens forbenene holder det p\xc3\xa5 plads, f\xc3\xb8r stykkerne sluges hele. T\xc3\xa6nderne er krumme og fladklemte fra siden, og nogle arter har savtakker p\xc3\xa5 t\xc3\xa6nderne. Det er p\xc3\xa5vist, at flere varanarter har giftkirtler i underk\xc3\xa6ben og at giften hj\xc3\xa6lper med til at dr\xc3\xa6be byttet.\n_START_SECTION_\nUdbredelse og systematik\n_START_PARAGRAPH_\nI Australien findes 29 af verdens 73 varanarter, og her lever b\xc3\xa5de den mindste og den fjerdest\xc3\xb8rste art, Varanus giganteus. Sandsynligvis overtager varanerne her \xc3\xb8kologiske nicher, som ellers fyldes af rov-pattedyr og rovfugle. Den allerst\xc3\xb8rste art, komodovaran, findes kun p\xc3\xa5 sm\xc3\xa5 \xc3\xb8er uden andre store rovdyr._NEWLINE_Den n\xc3\xa6rmeste nulevende sl\xc3\xa6gtning er \xc3\xb8rel\xc3\xb8s varan, som er en lidet kendt \xc3\xb8gle fra Borneo. Nogle systematikere regner \xc3\xb8rel\xc3\xb8s varan til varanfamilien, mens andre placerer den i sin egen familie. Mange forskellige udd\xc3\xb8de \xc3\xb8gler antages at v\xc3\xa6re besl\xc3\xa6gtede med varanerne, blandt andet de marine mosasaurer fra kridttiden. Det er ogs\xc3\xa5 blevet h\xc3\xa6vdet, at slanger stammer fra \xc3\xb8gler som stod varanerne n\xc3\xa6r._NEWLINE_Fossile arter af sl\xc3\xa6gten Varanus er tidligst kendt fra mioc\xc3\xa6n. Dengang levede blandt andet Varanus rusingensis i Kenya, V. hofmanni i Europa, og V. pronini i Kasakhstan. Andre arter er kendt fra plioc\xc3\xa6n, som V. marathonensis fra Europa, og den store V. sivalensis fra Indien. I Australien levede k\xc3\xa6mpen V. priscus i pleistocen. Det er den st\xc3\xb8rste terrestriske \xc3\xb8gle som nogensinde har levet. P\xc3\xa5 Ny Kaledonien  er der fundet fossile rester efter varaner, selvom \xc3\xb8en ligger i Stillehavet uden for sl\xc3\xa6gtens udbredelse i dag.'